บีโอไอควงผู้ประกอบการโรดโชว์อินโดฯ
บีโอไอควงผู้ประกอบการชิ้นส่วนยานยนต์ 30 รายโรดโชว์อินโดนีเซีย หวังขยายการค้าการลงทุนในอนาคต
19 มี.ค. 2553

บีโอไอควงผู้ประกอบการชิ้นส่วนยานยนต์ 30 รายโรดโชว์อินโดนีเซีย หวังขยายการค้าการลงทุนในอนาคต 
นางอรรชกา  สีบุญเรือง  เลขาธิการคณะกรรมการส่งเสริมการลงทุน ( บีโอไอ ) เปิดเผยว่าระหว่างวันที่ 22 – 27 มี.ค 2553  บีโอไอจะนำผู้ผลิตชิ้นส่วนยานยนต์ไทยจำนวน 30 บริษัท เดินทางไปขยายโอกาสทางธุรกิจ และศึกษาลู่ทางการลงทุนที่ประเทศอินโดนีเซีย รวมทั้งเสริมสร้างความสัมพันธ์กับหน่วยงานส่งเสริมการค้าและการลงทุนของอินโดนีเซียกับประเทศไทย 
ทั้งนี้จะเข้าประชุมหารือทางธุรกิจกับผู้แทนระดับสูงจากกระทรวงอุตสาหกรรม สมาคมอุตสาหกรรมยานยนต์ สมาคมอุตสาหกรรมชิ้นส่วนและอุปกรณ์ยานยนต์ของอินโดนีเซีย ตลอดจนหารือกับทีมไทยแลนด์เกี่ยวกับการลงทุนและการทำธุรกิจกับนักลงทุนอินโดนีเซียพร้อมรับฟังข้อเสนอแนะในการส่งเสริมการลงทุนต่อไป 
“อินโดนีเซียเป็นกลุ่มประเทศเป้าหมายที่บีโอไอต้องการส่งเสริมให้นักธุรกิจไทยไปลงทุนในต่างประเทศ เพราะเป็นประเทศที่มีจุดเด่นเรื่องทรัพยากรธรรมชาติ และตลาดขนาดใหญ่ สามารถเป็นฐานการผลิตเพื่อการส่งออกไปสหรัฐอ และกลุ่มสหภาพยุโรปได้ นอกจากนี้รัฐบาลอินโดนีเซียได้มอบหมายให้หน่วยงานส่งเสริมการลงทุนของอินโดนีเซียเสริมสร้างบรรยากาศการลงทุนที่ดี  เนื่องจากอินโดนีเซียเป็นประเทศที่มีการขยายตัวทางเศรษฐกิจสูงขึ้น มีการบริโภคภายในประเทศเพิ่ม และไทยได้กลายเป็นประเทศคู่ค้าลำดับต้นๆ    ของอินโดนีเซีย จึงเป็นโอกาสอันดีที่ประเทศไทยจะเดินทางไปขยายช่องทางการดำเนินธุรกิจในครั้งนี้” นางอรรชาการกล่าว 
นอกจากนี้ บีโอไอจะนำผู้ผลิตชิ้นส่วนยานยนต์ของไทยไปขยายช่องทางด้านการตลาด   ในระดับภูมิภาค ด้วยการเข้าร่วมงานแสดงสินค้าด้านชิ้นส่วนและเครื่องจักรในการผลิตอุตสาหกรรมยานยนต์ ( อีนาป้า 2010 ) โดยหน่วยพัฒนาการเชื่อมโยงอุตสาหกรรม หรือหน่วย BUILD ของบีโอไอจะพาคณะผู้ผลิตชิ้นส่วนและเครื่องจักรอุปกรณ์ของไทยไปออกบูธแสดงสินค้า และเจรจาธุรกิจ เพราะปัจจุบัน อินโดนีเซียได้กลายเป็นแหล่งลงทุนผลิตรถยนต์ที่สำคัญของจีนและอินเดีย ทำให้มีความต้องการใช้ชิ้นส่วนยานยนต์เป็นจำนวนมาก 
สำหรับโอกาสในการลงทุนอุตสาหกรรมอื่นๆ ที่น่าสนใจในอินโดนีเซียนั้น พบว่าธุรกิจก่อสร้างมีโอกาสขยายตัวอย่างต่อเนื่อง โดยได้รับผลดีจากมาตรการกระตุ้นเศรษฐกิจทั้งระยะสั้นและระยะยาว และอัตราดอกเบี้ยที่อยู่ในระดับต่ำ  รวมทั้งธุรกิจอาหารฮาลาล ซึ่งนักลงทุนไทยสามารถใช้วัตถุดิบที่อุดมสมบูรณ์ของอินโดนีเซียในการผลิตเพื่อรองรับความต้องการของตลาดในอินโดนีเซียที่มีขนาดใหญ่และมีแนวโน้มขยายตัวต่อเนื่อง  ส่วนสาขาการลงทุนอื่นๆที่น่าสนใจได้แก่ อุตสาหกรรมการผลิตยางพารา   ปาล์มน้ำมัน อุตสาหกรรมสิ่งทอและเครื่องนุ่งห่ม อุตสาหกรรมรองเท้า ธุรกิจท่องเที่ยว และธุรกิจค้าปลีก เป็นต้น 
ขณะเดียวกัน บีโอไอจะใช้โอกาสในการเยือนอินโดนีเซียครั้งนี้ หารือกับภาคเอกชนของอินโดนีเซียที่มีศักยภาพ  เพื่อชักจูงให้เข้ามาลงทุนในไทย ซึ่งจากสถิติการให้การส่งเสริมการลงทุน ปรากฏว่ามีโครงการจากอินโดนีเซียมูลค่าเกิน 1,000 ล้านบาท เข้ามาลงทุนทำธุรกิจโรงแรมในไทยแล้วช่วง 2 ปีที่ผ่านมา และพบว่ายังมีอีกหลายบริษัทที่จะสร้างโอกาสในการทำธุรกิจร่วมกับนักลงทุนไทยได้อีก